**Φύλλο εργασίας 1: Ένας ανολοκλήρωτος έρωτας - Ρομαντισμός**

Παιδιά,

Θα ψάξετε να βρείτε στοιχεία για τον Ρομαντισμό και τη ζωή του Ιωάννη Καποδίστρια και κατόπιν θα παρουσιάσετε αυτές τις πληροφορίες στους συμμαθητές σας. Στην έρευνά σας θα σας βοηθήσει το Φύλλο εργασίας που κρατάτε στα χέρια σας. Αν ακολουθήσετε τις οδηγίες, θα συλλέξετε πολλές πληροφορίες. Φυσικά, αν έχετε κάποια άλλη ιδέα για την έρευνά σας, μπορείτε να την εφαρμόσετε.

* Η Ελένη Κούκου, στο βιβλίο της «Ιωάννης Α. Καποδίστριας – Ρωξάνδρα Σ. Στούρτζα – Μια ανεκπλήρωτη αγάπη» αναφέρει ότι κατά τη διάρκεια έρευνάς της στο μουσείο «Το σπίτι του Πούσκιν» στην Αγία Πετρούπολη βρήκε κάποια σημειώματα της Ρωξάνδρας Στούρτζα, χωρίς ημερομηνία, που κατά τη συγγραφέα φανερώνουν ότι η Ρωξάνδρα τα είχε γράψει μόνο για τον εαυτό της. Σε ένα από αυτά διαβάζουμε το παρακάτω κείμενο:

«Ο κόμης Καποδίστριας ήρθε στο σπίτι μας εκείνο το Σάββατο. Ήταν περισσότερο σοβαρός απ’ ό,τι συνήθως και πολύ λυπημένος. Τα μάτια του, όταν με κοίταζε, Θεέ μου, ήταν τόσο θλιμμένα!... Όταν τελείωσε το δείπνο μου ζήτησε να πάμε στο δωμάτιο μουσικής, όπου και τόσες άλλες φορές μου ζητούσε να παίξω στο πιάνο τα αγαπημένα του κομμάτια, κι εκείνος, βυθισμένος στην πολυθρόνα, άκουγε σαν σε έκσταση. Κάθισε πρώτος εκείνος στο πιάνο και άρχισε να παίζει απαλά ένα πολύ μελαγχολικό κομμάτι, που μου ήταν εντελώς άγνωστο… Τον άκουγα απορημένη. Η ψυχή μου είχε πλημμυρίσει από ένα θλιβερό προαίσθημα. Ήξερα ότι οι μουσικές συνθέσεις που αγαπούσε δεν ήταν χαρούμενες, δεν είχαν στιγμές allegro και vivace. Ούτε καν allegretto. Εκείνο όμως το Σάββατο ήταν κάτι το ξεχωριστό. Σαν να έπαιζε μία εντελώς δική του σύνθεση. Έναν μουσικό αυτοσχεδιασμό, που σκορπούσε επάνω στα πλήκτρα τη μελαγχολία και τη θλίψη της δικής του καρδιάς. Όταν τελείωσε μου παραχώρησε τη θέση στο πιάνο, χωρίς να με κοιτάξει. «Θέλω να μου παίξεις, σε παρακαλώ, *Το τραγούδι του αποχαιρετισμού*, από τη σονάτα του Μπετόβεν!», μου είπε.

Πετάχτηκα όρθια από τη θέση μου και τον ρώτησα ανήσυχη:

«Πες μου, σε παρακαλώ, τι σημαίνουν όλα αυτά; Γιατί μου ζητάς ειδικά αυτό το κομμάτι, που δεν μου το είχες ζητήσει ποτέ;…»

«Όταν παίξεις και την τελευταία νότα, τότε θα σου εξηγήσω», ήταν η απάντησή του.

Κάθισα στο πιάνο και το έπαιξα. Τα δάχτυλά μου έτρεμαν. Η καρδιά μου χτυπούσε από αγωνία. Έβαλα όμως όλες τις δυνάμεις μου για να το αποδώσω όσο γινόταν πιο τέλεια. Με εκείνες τις λεπτές μουσικές αποχρώσεις της ύψιστης ευαισθησίας του αποχαιρετισμού, όπως τις ζωγράφισε ο Μπετόβεν, με τον τρόπο που εκείνος γνώριζε…

Όταν τελείωσα, έμεινα ασυναίσθητα καθισμένη μπροστά στο πιάνο. Σηκώθηκε, με έπιασε απαλά από το χέρι και με οδήγησε να καθίσω δίπλα του στον καναπέ. Πέρασαν μερικά δευτερόλεπτα απόλυτης σιωπής. Και έπειτα άρχισε να μιλάει, έχοντας καρφωμένη τη ματιά του σε μια ωραιότατη εικόνα του Χριστού, που κρεμόταν στον απέναντι τοίχο. Δώρο του πατέρα μου σε κάποια γενέθλιά μου.

«Ρωξάνδρα, ο τσάρος υπέγραψε επιτέλους το διάταγμα του διορισμού μου στην πρεσβεία της Βιέννης. Πολύ σύντομα θα πρέπει να φύγω από την Πετρούπολη. Σου έχω ειπεί πολλές φορές με πόση αγωνία περίμενα να διορισθώ σε μια κεντρική ευρωπαϊκή χώρα και όσο πιο νότια γινόταν, για να ημπορώ να παρακολουθώ την εξέλιξη των γεγονότων στη σκλαβωμένη πατρίδα μας. Ο διορισμός αυτός δεν είναι εκείνος που θα ήθελα. Είναι όμως ένα πρώτο βήμα. Ελπίζω ότι η Θεία Πρόνοια θα με βοηθήσει να προχωρήσω. Από την πλευρά αυτή είμαι ικανοποιημένος. Υπάρχει όμως και μια άλλη πλευρά, που με γεμίζει με θλίψη και πόνο. Για αυτό σου ζήτησα να μου παίξεις *Το τραγούδι του αποχαιρετισμού* του Μπετόβεν. Ήταν το αντιφέγγισμα της ψυχής μου. Δεν γνωρίζω πότε και πού θα ξανασυναντηθούμε. Ο Θεός μονάχα το γνωρίζει… Εγώ όμως πρέπει να ακολουθήσω την πορεία του καθήκοντος. Την πορεία του Χρέους απέναντι στην πατρίδα μας, την Ελλάδα, όπου έχω τάξει τη ζωή μου…»

Σώπασε μερικά λεπτά. Σιωπή τάφου κρατούσα κι εγώ. Με έπιασε απαλά πάλι από το χέρι καθώς σηκωνόταν.

«Πάμε τώρα στο σαλόνι να συναντήσουμε την άλλη συντροφιά», μου είπε.

Την άλλη μέρα έφυγε. Τον ξαναείδα όταν, λίγες ημέρες πριν από την αναχώρησή του για τη Βιέννη, ήλθε να μας αποχαιρετήσει. Θεέ μου!... γιατί δεν του είπα τότε τίποτα από όσα πλημμύριζαν την καρδιά μου; Είμαι σίγουρη όμως πως τα μάντεψε…Όπως μάντεψα και εγώ αυτά που ήθελε να μου ειπεί και δεν μου τα είπε. Τα μάτια του ήταν τόσο θλιμμένα!... Γιατί σωπάσαμε και οι δυο μας; Γιατί, Θεέ μου;…».

Κούκου, Ελ. (2000) *Ιωάννης Α. Καποδίστριας – Ρωξάνδρα Σ. Στούρτζα – Μια ανεκπλήρωτη αγάπη,* Αθήνα: Εκδόσεις Πατάκη (σελ. 93-94)

Απαντήστε στις ερωτήσεις:

1. Ποιο είναι το θέμα αυτής της αφήγησης;
2. Σε ποια πόλη διεξάγεται η σκηνή; Βρείτε την πόλη στον χάρτη.
3. Ποια χρονιά θα πρέπει να συνέβη το γεγονός που περιγράφεται; Για να το βρείτε επισκεφθείτε στο «Ψηφιακό αρχείο Ι. Καποδίστριας» την ενότητα «Η εποχή του».
4. Ποιο είναι το συναίσθημα που επικρατεί σε όλη τη σκηνή (εντοπίστε τα επίθετα και κάποια ουσιαστικά που περιγράφουν συναισθήματα);
5. Σε τι οφείλεται το συγκεκριμένο συναίσθημα;
6. Με ποιο επίθετο θα αποδίδατε την ατμόσφαιρα που επικρατεί; (ρεαλιστική, ρομαντική, συμβολική)
   * Βρείτε τώρα στοιχεία για τον ρομαντισμό. Μπορείτε πρόχειρα να δείτε τον ορισμό στο Λεξικό Τριανταφυλλίδη στην «Πύλη για την Ελληνική Γλώσσα»

<http://www.greek-language.gr/greekLang/index.html>

Επίσης, περισσότερες πληροφορίες μπορείτε να βρείτε στο Λεξικό Λογοτεχνικών Όρων στην ιστοσελίδα

<http://ebooks.edu.gr/2013/books-pdf.php?course=DSGL-A111>

Για να κερδηθεί χρόνος παρατίθενται κάποια αποσπάσματα κειμένου από το Λεξικό Λογοτεχνικών Όρων:

«Ο ρομαντισμός ξεφεύγει από τα «στενά» πλαίσια της τέχνης και διαμορφώνει μια στάση ζωής (γι’ αυτό και δεν είναι απλά ένα λογοτεχνικό ή καλλιτεχνικό ρεύμα αλλά ένα αληθινό κίνημα, μια πνευματική επανάσταση). Ο ρομαντισμός επηρεάζει εκτός από τη λογοτεχνία και άλλες τέχνες, όπως τη ζωγραφική (π.χ. Ντελακρουά) ή τη μουσική (π.χ. Μπετόβεν).

Στον ρομαντισμό επικρατεί το συναίσθημα και η φαντασία, το όνειρο, το ασαφές και το συγκεχυμένο, σε συνδυασμό με μια διάχυτη μελαγχολία και απαισιοδοξία, καθώς και μια νοσταλγική διάθεση για τα περασμένα (όχι όμως για το κλασικό παρελθόν).

Σε ό,τι αφορά τη θεματογραφία, υπάρχει καταρχήν μια ιδιαίτερη επιμονή στο «εγώ» του δημιουργού ή του ήρωα, ένας έντονος δηλαδή ατομικισμός και εγωκεντρισμός. Κατά τα άλλα, οι ρομαντικοί δείχνουν μια προτίμηση για θέματα όπως η προσωπική εμπειρία της φύσης, ο θεός, η περιπέτεια, ο έρωτας (συνήθως μελαγχολικός ή καταδικασμένος), ο ηρωισμός και οι αγώνες για την ελευθερία κτλ.

Αν θεωρήσουμε ότι ο Διαφωτισμός εκφράζει τη μια διάσταση του ανθρώπου, τη λογική-νοητική, ο ρομαντισμός είναι αυτός που αναλαμβάνει να δώσει διέξοδο και στην άλλη του διάσταση, τη συναισθηματική-ψυχολογική».

Αφού διαβάσετε το παραπάνω κείμενο, απαντήστε στις ερωτήσεις:

1. Ποια είναι η σχέση του Ρομαντισμού με την τέχνη και τη ζωή;
2. Ποια είναι κάποια από τα βασικά χαρακτηριστικά του Ρομαντισμού;
3. Ποια αισθήματα συνδέονται με τον Ρομαντισμό;
4. Ποια είναι τα θέματα στα οποία δείχνουν προτίμηση οι ρομαντικοί;
5. Πώς θα μπορούσε να οριστεί η σχέση του Ρομαντισμού με τον Διαφωτισμό;
6. Βρείτε τρία τουλάχιστον στοιχεία με τα οποία το κείμενο της συνάντησης του Ιωάννη και της Ρωξάνδρας, από το βιβλίο της Ελένης Κούκου, συνδέεται με τον Ρομαντισμό.
   * Η Ελένη Κούκου αναφέρεται και σε ένα άλλο σημείωμα της Ρωξάνδρας όπου υπάρχει και πάλι μια προσωπική εξομολόγηση της Ρωξάνδρας:

«Έβλεπα τον Καποδίστρια όλες τις ημέρες στο σπίτι μας, στη Βιέννη, στα δείπνα που οργάνωνε η μητέρα μου. Ανάμεσα στους άλλους προσκαλεσμένους μας. Έπειτα από τα τόσα γράμματα που μου είχε στείλει από την Ελβετία, όπου μου φανέρωνε το ενδιαφέρον του για μένα, με τόσες τρυφερές εκφράσεις, ότι θα του ήμουν απαραίτητη για την ευτυχία της ζωής του, ότι δεν έβλεπε την ώρα να με συναντήσει για να μου ειπεί προφορικά «δια ζώσης» όσα δεν μπορούσε να μου γράψει, περίμενα με αγωνία αυτή την ώρα. Εκείνος όμως πάντοτε αφάνταστα μελαγχολικός, μου μιλούσε με ανεξήγητη ψυχρότητα, όσο ποτέ. Και όταν εγώ του απαντούσα με γλυκύτητα ή με τη σιωπή της λύπης, εκείνος γινόταν πιο απόμακρος… Η αγωνία μου είχε γίνει αβάσταχτη…

Κάποια ημέρα όμως ζήτησε να με ιδεί ιδιαιτέρως. Ήταν απερίγραπτα θλιμμένος, αμίλητος. Κάποια στιγμή σηκώθηκε. Έβγαλε από την τσέπη του ένα αδαμαντοκόλλητο κουτάκι. Με πλησίασε. Τα μάτια του ήταν υγρά. «Αυτό είναι για σένα» μου είπε με φωνή που μόλις ακουγόταν, δίνοντάς το μου. Απομακρύνθηκε και στάθηκε βουβός μπροστά σ’ ένα παράθυρο που έβλεπε στον κήπο. Είχε σκοτεινιάσει. Με τρεμάμενα χέρια το άνοιξα. Με ένα φοβερό όμως προαίσθημα… Ήταν ένα υπέροχο δαχτυλίδι. Στην πέτρα του ήταν χαραγμένο το σύμβολο της ψυχής, του έρωτα και της αγάπης: Μια πεταλούδα που καιγόταν επάνω σε τρεις φλόγες…

Δέχθηκα αυτό το δώρο που μου έλεγε τόσα πολλά, με ευγνωμοσύνη, χωρίς να ζητήσω να μου εξηγήσει εκείνος τη σημασία του… Η καρδιά μου ήταν πληγωμένη βαθειά… Μάντευα συγκεχυμένα τι συνέβαινε μέσα σ’ αυτήν την περήφανη και δύσπιστη ψυχή… Ήταν δυνατόν να μην είχε καταλάβει λοιπόν ότι κι εγώ τον αγαπούσα; Και ίσως ακόμα πιο δυνατά και βαθιά… Προσπάθησα με τη λογική να μη δώσω βαθύτερη εκτίμηση και ερμηνεία στη χειρονομία του. Ήμουν όμως κι εγώ πολύ περήφανη για να προσπαθήσω να καταστρέψω ή να καταρρίψω κάποιες σκληρές προκαταλήψεις…»

……………………………

…Το δαχτυλίδι που της πρόσφερε, με τον τρυφερό συμβολισμό του της φανέρωνε σιωπηρά όλα εκείνα που περίμενε ν’ ακούσει από τα χείλη του… και που δεν της τα είπε… «Εκείνες οι πύρινες φλόγες που έκαιγαν το σύμβολο της αγάπης μιλούσαν εύγλωττα για τη δύναμη της αγάπης του για μένα. Δεν είχα καμιά αμφιβολία ότι ήταν δική του έμπνευση».

Πολύ αργότερα θα της το επιβεβαιώσει. Είχε κάνει ειδική παραγγελία σε ένα από τα πιο μεγάλα κοσμηματοπωλεία της Βιέννης. Ένα δαχτυλίδι μοναδικό. Γι’ αυτό και είχε αργήσει τόσες ημέρες να της ζητήσει να συναντηθούν».

Κούκου, Ελ. (2000) *Ιωάννης Α. Καποδίστριας – Ρωξάνδρα Σ. Στούρτζα – Μια ανεκπλήρωτη αγάπη,* Αθήνα: Εκδόσεις Πατάκη (σελ. 181-182)

Απαντήστε τις ερωτήσεις:

1. Σε ποια πόλη διεξάγεται τώρα η συνάντηση του Ιωάννη με τη Ρωξάνδρα; Βρείτε την στον χάρτη.
2. Ποια χρονιά θα πρέπει να συνέβη το γεγονός που περιγράφεται; Για να το βρείτε επισκεφθείτε στο «Ψηφιακό αρχείο Ι. Καποδίστριας» την ενότητα «Η εποχή του».
3. Ποιο ήταν το δώρο που χάρισε ο Ιωάννης στη Ρωξάνδρα;
4. Τι σημαίνει συνήθως όταν ένας νέος δίνει ένα δαχτυλίδι σε μια νέα; Τι σήμαινε στη συγκεκριμένη περίπτωση;
5. Τι συμβολισμό είχε το δαχτυλίδι που χάρισε ο Ιωάννης;
6. Πώς καταλαβαίνετε τη φράση «Ήμουν όμως κι εγώ πολύ περήφανη για να προσπαθήσω να καταστρέψω ή να καταρρίψω κάποιες σκληρές προκαταλήψεις…»;

Ας γνωρίσουμε τώρα τα πρόσωπα αυτής της σκηνής:

* Ρωξάνδρα Στούρτζα.

Επισκεφθείτε τον δικτυακό τόπο «Το ψηφιακό αρχείο Ιωάννης Καποδίστριας» στη διεύθυνση <http://kapodistrias.digitalarchive.gr/thedigitalarchive.php> . Από το μενού αριστερά επιλέξτε την ενότητα «Αναζήτηση». Στη γραμμή της ελεύθερης αναζήτησης γράψτε «Ρωξάνδρα Στούρτζα». Παρατηρήστε την προσωπογραφία της Ρωξάνδρας και διαβάστε και το κείμενο που συνοδεύει την εικόνα.

Απαντήστε τώρα στις ερωτήσεις:

1. Τι μέρος του σώματός της απεικονίζεται και σε ποια στάση;
2. Εικονίζεται κατά πρόσωπο ή πλάγια (προφίλ); Τι ηλικία έχει περίπου, τι φοράει στο κεφάλι της, είναι λεπτή ή εύσωμη κλπ. Πώς είναι το βλέμμα της, κοιτάζει τον θεατή ή κάτι άλλο; Νομίζετε ότι είναι ωραία;
3. Τι φοράει; Διακρίνετε κάποια κοσμήματα; Γιατί νομίζετε ότι φοράει γάντια;
4. Ποια ήταν η Ρωξάνδρα Στούρτζα; Πότε έζησε; Τι ρόλο είχε στην τσαρική αυλή εκείνη την εποχή;
5. Ποια ήταν η σχέση της με τον Ιωάννη;
6. Αν την συναντούσατε, τι θα θέλατε να τη ρωτήσετε;

Στην παρακάτω διεύθυνση μπορείτε να δείτε ένα σύντομο βίντεο που αναφέρεται στη Ρωξάνδρα Στούρτζα (στα ρωσικά). Στην αρχή του βίντεο μπορείτε να δείτε δύο άλλα πορτρέτα της. Το ένα είναι μια ζωγραφιά που έκανε ο Αλεξάντρ Σεργκέγεβιτς Πούσκιν, ο εθνικός ποιητής της Ρωσίας, ο οποίος σύχναζε στο σπίτι της. Η ζωγραφιά βρέθηκε σε κάποιο από τα χειρόγραφα του ποιητή και χρονολογείται τον Απρίλιο του 1821. Το άλλο εμφανίζει τη Ρωξάνδρα σε μεγάλη ηλικία. Η παρουσιάστρια είναι αρχειονόμος στο κρατικό αρχείο της Οδησσού και μιλάει για την Ρωξάνδρα Στούρτζα με βάση αναμνήσεις  συγχρόνων της. Σύμφωνα με αυτές, η Ρωξάνδρα δεν ήταν ιδιαιτέρως ωραία ωστόσο την διέκρινε η οξύνοια και η καλοσύνη, και ως εκ τούτου ήταν πολύ γοητευτική .

<https://www.youtube.com/watch?v=B6tCXchU14Q&feature=youtu.be>

* Ιωάννης Καποδίστριας

Στο «Το ψηφιακό αρχείο Ιωάννης Καποδίστριας», γράψτε στην Ελεύθερη αναζήτηση «Προσωπογραφία Ιωάννη Καποδίστρια». Από τα αποτελέσματα που παρουσιάζονται επιλέξτε το πρώτο. Αφού το παρατηρήσετε πολύ προσεκτικά και διαβάσετε το κείμενο κάτω από την εικόνα, απαντήστε στις ερωτήσεις:

1. Πώς παρουσιάζεται ο Ιωάννης στον πίνακα; Περιγράψτε τη στάση του, τα ρούχα του, τα μαλλιά του, το βλέμμα.
2. Πώς χρονολογείται ο πίνακας;
3. Με τι είδους τεχνική είναι φτιαγμένος ο πίνακας; (ελαιογραφία, υδατογραφία, χαρακτικό)
4. Πού φτιάχτηκε ο πίνακας και από ποιον ζωγράφο;
5. Με ποια ευκαιρία φτιάχτηκε ο πίνακας και με ποιον σκοπό;
6. Πού μπορούμε να δούμε σήμερα τον πίνακα;
7. Τι πιστεύετε ότι σκεφτόταν ο Ιωάννης όσο τον ζωγράφιζε ο ζωγράφος;

* Γράψτε τώρα στην Ελεύθερη αναζήτηση Sir Thomas Lawrence και βρείτε την προσωπογραφία του Καποδίστρια που έγινε από τον διάσημο Άγγλο ζωγράφο Τόμας Λώρενς.

1. Περιγράψτε και αυτόν τον πίνακα.
2. Πώς χρονολογείται ο πίνακας;
3. Με τι είδους τεχνική είναι φτιαγμένος ο πίνακας;
4. Πού φτιάχτηκε ο πίνακας και από ποιον ζωγράφο;
5. Πού βρίσκεται σήμερα ο πίνακας;
6. Βρείτε κάποιες διαφορές που μπορείτε να εντοπίσετε στους δύο πίνακες.
7. Ποιος σας αρέσει περισσότερο και γιατί;
8. Ποιον από τους δύο πίνακες θα επιλέγατε για να εικονογραφήσετε τα παραπάνω κείμενα και γιατί;

*Δραστηριότητες:*

1. Μπορείτε να ακούσετε τμήμα της σονάτας του αποχαιρετισμού (περίπου 7 λεπτά) στον δικτυακό τόπο που σχεδίασε για τον Ιωάννη Καποδίστρια το 5ο Δημοτικό Σχολείο Ναυπλίου στο πρόγραμμα που υλοποίησε το 2012-2013

<http://www.kapodistriasioannis.com/%CE%B5%CF%81%CE%B3%CE%B1-%CF%84%CE%B5%CF%87%CE%BD%CE%B7%CF%83.php>

2. Μπορείτε να ακούσετε ολόκληρη τη σονάτα (περίπου 15 λεπτά) εδώ:

<https://www.youtube.com/watch?v=QKSpjqv2E7Q>

3. Επίσης, μπορείτε να ακούσετε τη σονάτα βλέποντας και τις αντίστοιχες νότες στον παρακάτω δικτυακό τόπο:

<https://www.youtube.com/watch?v=cTa9qKY1HAw>

4. Ενδιαφέρουσες πληροφορίες για τη σονάτα του αποχαιρετισμού μπορείτε να διαβάσετε και εδώ:

<http://avclub.gr/forum/showthread.php/72214-Beethoven-piano-sonata-No26-Les-Adieux>

5. Επίσης (στα Αγγλικά):

<https://en.wikipedia.org/wiki/Piano_Sonata_No._26_%28Beethoven%29>

6. Ακούγοντας τη σονάτα στην τάξη μπορείτε να γράψετε ένα κείμενο ή να κάνετε μια ζωγραφιά της αρεσκείας σας. Επίσης, μπορείτε να προσπαθήσετε να σκιτσάρετε το δαχτυλίδι που πρόσφερε ο Ιωάννης στη Ρωξάνδρα όπως το φαντάζεστε.

7. Στη διεύθυνση

<https://el-gr.facebook.com/IliasLalaounisJewelryMuseum/posts/412825422209165>

μπορείτε να δείτε πώς το φαντάστηκε και το έφτιαξε ο διάσημος Έλληνας χρυσοχόος Ηλίας Λαλαούνης.

8. Αν κάποιος μαθητής παίζει πιάνο, θα μπορούσε να μελετήσει την πρώτη σελίδα από την παρτιτούρα, όπου υπάρχει το βασικό μουσικό θέμα, και να την παρουσιάσει σε κάποια εκδήλωση του σχολείου.